༄༅། །རྟ་མགྲིན་སྐྱེར་སྒང་ལུགས་ཀྱི་སྦྱིན་སྲེག་ཆོ་ག་མེ་ལྷ་དགྱེས་པའི་མཆོད་སྤྲིན་ཞེས་བྱ་བ་བཞུགས་སོ།། ༄༅། །གཟི་བརྗིད་འབུམ་ཕྲག་འབར་བ་བསྐལ་པའི་མེས། །སྡིག་སྒྲིབ་བར་ཆད་ཟ་བའི་མཐུ་རྫོགས་ན། །ཡེ་ཤེས་ཁྲོ་བོ་རྟ་མཆོག་ནུས་པའི་རྗེས། །མངོན་པར་བསྔགས་སོ་མཆོག་གི་མེ་ལྷར་འདུད། །གང་གི་བསྒོམ་བཟླས་སྔོན་སོང་རྣལ་འབྱོར་པས། །རང་གཞན་དོན་དུ་མཆོག་དང་ཐུན་མོང་གི །དངོས་གྲུབ་ཟུང་གི་ཁེངས་ལྡན་མཛའ་ན་བོ། །འགུགས་བྱེད་སྲེག་བླུགས་ཡིད་འཕྲོག་ཟུར་མིག་ངོམ། །ཡེ་ཤེས་འཇིག་རྟེན་བསྲེག་བྱ་ཟ་བའི་ལྷ། །རྣམ་མང་མཆོད་རྫས་དམ་པས་མཉེས་བྱས་པས། །སྡིག་སྒྲིབ་བར་ཆད་གཅོད་པ་མི་མཐུན་ཕྱོགས། །ཞི་བདེའི་དངོས་གྲུབ་སྦྱིན་པའི་ཆོ་ག་བགྱི། །ཚུལ་འདིའི་སྦྱོར་བ་ཐབ་དང་ཡོ་བྱད་བཤམ། །དངོས་གཞི་བདག་བསྐྱེད་ཕལ་མཆོག་མེ་ལྷ་མཆོད། །རྗེས་ནི་མཆོད་ཅིང་བཟོད་པར་གསོལ་ཏེ་གཤེགས། །བཀྲ་ཤིས་དབྱངས་ཀྱིས་མཐའ་མར་བརྒྱན་བྱའོ། །ཞེས་པ་ལྟར་གྱི་ཐོག་མར་ཞི་བའི་སྦྱིན་སྲེག་གི་སྦྱོར་བ་ལ། ས་གཞི་མཉམ་པར་ཐིག་ཆེན་བརྒྱད་བཏབ་པའི་དབུས་ནས་མཐོ་གང་གི་ཚད་ཀྱིས་ཟླུམ་པོར་བསྐོར་བས་ཁྲུ་གང་འབྱུང་ཞིང་། དེའི་ཕྱི་རོལ་དུའང་སོར་བཞི་པ་ལན་གཉིས་ཀྱིས་བསྐོར་བས་ཁ་ཁྱེར་དང་མུ་རན་འབྱུང་། ཚངས་ཐིག་དང་མུ་རན་འཛོམ་པ་ནས་ཟུར་བཞིར་མཚན་མ་བཙལ་ཏེ་སྟེགས་བུ་གྲུ་བཞིར་གདབ། མུ་རན་ལ་རྡོ་རྗེ་ཁ་ཟུམས་པའི་ཕྲེང་བ་དང་། ཕྱི་རོལ་གྱི་སྟེགས་བུའི་གྲྭ་བཞིར་ཟླ་ཕྱེད་རྡོ་རྗེས་མཚན་པ་བྲི། གཞི་ཚོན་ཐམས་ཅད་དཀར་པོ་ལ་བཅད་ཚོན་དམར་སྐྱས་བྱ། ཐབ་དབུས་ནས་སུམ་གཅིག་ལྟེ་བ་དང་། སུམ་གཉིས་པདྨ་འདབ་བརྒྱད་བྱ། དབུས་སུ་ལྷའི་མཚན་མ་ཚོན་ཕུང་དམར་པོ་བཀོད་དོ། །གཉིས་པ་ཡོ་བྱད་བཤམ་པ་ནི། མུ་རན་གྱི་སྟེང་ནས་བུད་ཤིང་འོ་མ་ཅན་ནམ། སྲོག་ཆགས་མེད་པའི་ནགས་ཀྱི་ལྕི་བ་སྐམ་པོ་ཟླུམ་པོར་བརྩིག དེའི་ནང་འཇིག་རྟེན་པའི་ཤར་ལྷོར་མེ་ཚང་གི་ཏིང་ལོ་ཆེ་བ་བཞག ནུབ་ནས་སྒྲུབ་པ་པོ་ཞལ་ཤར་ཏུ་ཕྱོགས་པར་འགྱུར་བའི་སྟན་ནང་ཚངས་ཅན་དཀར་པོ་བཏིངས་པའི་མདུན་དུ་མེ་ཡོལ་ཕ་གུ་ལ་དཀར་རྩིས་བྱུགས་པ་དང་། མདུན་དུ་སྟེགས་ཀྱི་ཁར་རྡོ་རྗེ་དྲིལ་བུའི་བར་དུ་དགང་གཟར་དང་བླུགས་གཟར་ཁ་སྦྱར་བ་དང་ནང་མཆོད་བསང་ཆུ་འཐོར་ཡབ་བཅས་ཞག སྒྲུབ་པ་པོའི་གཡས་ལོགས་ནས་རིམ་པར། ཡམ་ཤིང་མར་ཏིལ་ཟས་མཆོག་དང་། །འབྲས་དང་སོ་བ་ནས་སྲན་མ། །གྲོ་དང་དཱུརྦ་ཀུ་ཤ་རྣམས། །ཞེས་པའི་གོ་རིམ་དང་མཐུན་པ་སྟེ། ཡམ་ཤིང་འོ་མ་ཅན་གྱི་རིགས་མར་ཁུ། ཏིལ་ལམ་ཡུངས་ཀར་ཟས་མཆོག་ནི་དཀར་མངར་གྱི་རིགས་དང་ཕྱེ་ཞོ་བསྲེས་པ་དང་གཞན་ནི་གོ་བར་སླའོ། །དེའང་བསྲེག་རྫས་སོ་སོར་འོས་པ་རྣམས་འཇིག་རྟེན་པའི་མེ་ལྷ་ལ་སྔོན་དུ་ཉེར་གཅིག་ལྟ་བུ་ཇི་ཙམ་འབུལ་བ་དེའི་གྲངས་དང་། འཇིག་རྟེན་ལས་འདས་པའི་མེ་ལྷ་ལ་བརྒྱ་རྩ་དང་ལྷག་མ་བདུན་སོགས་གང་དགོས་བཅས་རྣམས་ཚར་གཉིས་སོ་སོར་བཤམས་ནས་བྱིན་རླབས་དུས་གཅིག་བྱེད་པ་ནི་ཕྱག་ལེན་ཤིན་ཏུ་ལེགས་པ་མངོན། གཡོན་ལོགས་ནས་ཆུ་གཉིས་ཉེར་སྤྱོད་དང་འདས་གཏོར་དང་མེ་ལྷའི་ཟླུམ་གཏོར་གཉིས་བཤམ་མོ། །དངོས་གཞི་ལ་གསུམ་གྱི་དང་པོར་བདག་བསྐྱེད་པ་ནི། ཕྱི་དྲོའི་དུས་ལ་སོགས་པར་ཞྭ་གོས་དཀར་པོས་བརྒྱན་ཏེ་སྐྱིལ་ཀྲུང་ངམ་རིག་བྱེད་འདོན་པ་ལྟ་བུའི་སྤྱོད་ལམ་དང་ལྡན་པས་རང་གཞན་གྱི་སྡིག་སྒྲིབ་ལ་སོགས་པ་ཞི་བར་བྱེད་པའི་སེམས་དང་ལྡན་པས་འཁོད་དེ། སྐྱབས་སུ་འགྲོ་བ་ནས་བརྩམས་ཏེ། རྟ་མགྲིན་སྐྱེར་སྒང་ལུགས་ཀྱི་སྒྲུབ་ཐབས་གང་ཡིན་བཟླས་པའི་རྗེས་ཀྱི་འདོད་དོན་གསོལ་བ་གདབ་པའི་བར་གཞུང་བཞིན་ཉམས་སུ་བླང་ངོ་། །གཉིས་པ་ཕལ་པའི་མེ་ལྷ་མཆོད་པ་ལ། ཐོག་མར་བསང་ཆུར་ཨ་མྲྀ་ཏེ་ཧཱུྃ་ཕཊ་ལན་བདུན་བཟླས་པས་བྱིན་གྱིས་བརླབས་ཏེ་བཞག འདི་ནས་བརྩམས་ཏེ་སྦྱིན་སྲེག་གི་ཆོ་ག་མ་གྲུབ་བར་ལ་ལག་པ་གཉིས་པུས་མོ་ལས་ཕྱིར་མི་འདའ་བར་བྱའོ། །དེ་ནས་རྒྱུན་ཞག་གི་མེའམ་འོ་མ་ཅན་གྱི་ཤིང་གཙུབས་པ་ལས་བྱུང་བའི་མེས་སྦར་བའི་དཔལ་འབར་ལག་པ་གཉིས་ཀྱིས་གུས་པའི་ཚུལ་གྱིས་བཟུང་ནས་ཐབ་ལ་གཡས་ནས་ཟླུམ་པོར་ལན་གསུམ་དུ་བསྐོར་ཞིང་། ངག་ཏུ་ཨོཾ་པདྨནྟ་ཀྲིཏ་སོགས་དང་ཨོཾ་བཛྲ་ཛྭ་ལ་རཾ་ཞེས་བརྗོད་ཅིང་མེ་ཚང་དུ་གཞུག་ལ་རྩྭ་སྐམ་སོགས་དང་བཅས་པས་མེ་སྦར། དེ་ནས་དགང་བླུགས་བྱང་ཆུབ་མཆོག་གི་ཁུ་ཚུར་ཏེ། ལག་པ་གཡོན་པ་ཁུ་ཚུར་ལས་མཛུབ་མོ་བརྐྱང་བས་དགང་གཟར་བཟུང་། གཡས་པ་ཁུ་ཚུར་གྱིས་བླུགས་གཟར་བཟུང་ནས་བླུགས་གཟར་མར་དང་བཅས་པས་དགང་གཟར་གྱི་ཁར་རེག་པས་མར་ཁུ་བུད་ཤིང་ལ་ཁྱབ་པར་བླུགས་ཏེ་མེ་གསོ། སྐབས་འདིར་མེ་བྲ་ངན་ན་བསང་ཆུར་སྔགས་བརྗོད་པས་གཏོར། སླར་ཡང་བསང་ཆུས་རྫས་རྣམས་ལ་གཏོར་ཞིང་བསང་། སྭ་བྷཱ་ཝ་སོགས་ཀྱིས་སྦྱངས། སྟོང་པའི་ངང་ལས་ཨོཾ་ལས་བྱུང་བའི་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཨོཾ་འོད་དུ་ཞུ་བ་ལས་བྱུང་བའི་ལྷ་རྫས་ལས་གྲུབ་པའི་མཆོད་ཡོན། མེ་ཏོག བདུག་སྤོས། མར་མེ། དྲི་ཆབ། ཞལ་ཟས། རོལ་མོ་ལ་སོགས་པའི་ཉེ་བར་སྤྱོད་པ་རྣམས་དང་། ཡམ་ཤིང་ལ་སོགས་པའི་བསྲེག་རྫས་རྣམས་དྭངས་ཤིང་ཐོགས་པ་མེད་པ། ལྷ་མཉེས་པ་དང་སོ་སོའི་ལས་སྒྲུབ་པའི་ནུས་པ་དང་ལྡན་པར་བསམས་ལ། སོ་སོའི་ཕྱག་རྒྱ་དང་། ཨོཾ་བཛྲ་ཨརྒྷཾ་ནས་ཤབྡ་ཨཱཿཧཱུྃ་གི་བར་དང་། མཆོད་ཡོན་གྱི་ཕྱག་རྒྱ་དང་ཨོཾ་ཨཱཿཧཱུྃ་སྭཱ་ཧཱས་ཡམ་ཤིང་། ཨོཾ་ཤྲཱིཾ་སྭཱ་ཧཱས་མར། ཨོཾ་ཛྲིཾ་སྭཱ་ཧཱས་རྫས་རྣམས་བཀྲུ། ཨོཾ་ཀུ་རུ་ཀུ་རུ་སྭཱ་ཧཱས་རྫས་ཐམས་ཅད་སྦྱངས་ཏེ་བྱིན་གྱིས་བརླབ་བོ། །ཐབ་སྔར་བཞིན་བསང་སྦྱངས། སྟོང་པའི་ངང་ལས་ཧཱུྃ་ལས་བྱུང་བའི་ཞི་བའི་ཐབ་ཁུང་དཀར་པོ་དྭངས་ཤིང་ཐོགས་པ་མེད་པ་རྒྱ་དང་ཚད་མ་ཉམས་པ། མུ་རན་ལ་རྡོ་རྗེའི་ཕྲེང་བ་དང་ཕྱི་རོལ་གྱི་གྲྭ་བཞིར་ཟླ་ཕྱེད་རྡོ་རྗེས་མཚན་ཅིང་། ནང་ལྷ་རྫས་ཀྱི་བུད་ཤིང་གིས་བཀང་བ་དང་བཅས་པར་གྱུར་པར་བསམ། དེ་ནས་ཐབ་ཀྱི་དབུས་སུ་པདྨའི་གདན་ལ་རཾ་ལས་བགྲང་ཕྲེང་རཾ་གྱིས་མཚན་པ་ལས་མེ་ལྷ་ར་སྐྱེས་ལ་ཆིབས་པ་ཞལ་གཅིག་ཕྱག་གཉིས་པ་གཡས་བགྲང་ཕྲེང་། གཡོན་སྤྱི་བླུགས་འཛིན་པ། ལུས་པོ་མེའི་རང་བཞིན་དམར་པོ། ཞལ་གྱི་དཀྱིལ་འཁོར་དཀར་པོ་ལས་འོད་ཟེར་དཀར་པོ་འཕྲོ་བ། གསུས་ཁྱིམ་ཆེ་བ། རལ་པའི་ཐོར་ཚུགས་ཅན། སྨ་ར་དང་སྨིན་མ་དཀར་སེར་འབར་བ། ཨག་ཚོམ་འཕྱང་བ། དྲང་སྲོང་གི་ཚོགས་ཀྱི་བསྐོར་བ། དེའི་དཔྲལ་བར་ཨོཾ། མགྲིན་པར་ཨཱཿ ཐུགས་ཀར་ཧཱུྃ། རང་གི་སྙིང་ག་ནས་འོད་ཟེར་འཕྲོས་པས་ཤར་ལྷོ་ནས་མེ་ལྷ་དྲང་སྲོང་གི་ཚོགས་ཀྱིས་བསྐོར་བ་ཨོཾ་བཛྲ་ས་མཱ་ཛཿཞེས་དང་། ལག་པ་གཉིས་ཀྱི་མཐེ་བོང་གུང་མོའི་རྩར་བཞག མཛུབ་མོ་གུང་མོའི་རྒྱབ་ནས་བཀབ་པ་དབྱུག་གུ་རྩེ་གསུམ་པའི་ཕྱག་རྒྱ་རྣ་བའི་དྲུང་དུ་གཡབ་ཅིང་། ཚུར་སྤྱོན་ཚུར་སྤྱོན་འབྱུང་པོ་ཆེ། །མེ་ལྷའི་རྒྱལ་པོ་དྲང་སྲོང་མཆོག །སྲེག་བླུགས་ཞལ་ཟས་བཞེས་སླད་དུ། །འདི་ཉིད་དུ་ནི་བཞུགས་སུ་གསོལ། །གཟི་བརྗིད་ཆེན་པོ་མེ་ཡི་ལྷ། །འདོད་པ་ཐམས་ཅད་སྒྲུབ་པ་པོ། །ཐུགས་རྗེས་སེམས་ཅན་དོན་མཛད་པ། །འདི་ཉིད་དུ་ནི་བཞུགས་སུ་གསོལ། །ཨོཾ་ཨགྣ་ཡེ་ས་པ་རི་ཝཱ་ར་ཨེ་ཧྱེ་ཧི་ཞེས་བརྗོད་པས་སྤྱན་དྲངས། ཛཿཧཱུྃ་བཾ་ཧོཿཞེས་པས་དམ་ཚིག་པར་གཉིས་སུ་མེད་པར་ཐིམ་པར་བསམ། སླར་ཡང་སྙིང་གའི་ས་བོན་ལས་འོད་ཟེར་འཕྲོས་པས། དབང་གི་ལྷ་རིགས་ལྔ་འཁོར་དང་བཅས་པ་སྔར་བཞིན་སྤྱན་དྲངས་ལ། དེ་བཞིན་གཤེགས་པ་ཐམས་ཅད་ཀྱིས་འདི་ལ་མངོན་པར་དབང་བསྐུར་བ་སྩལ་དུ་གསོལ། ཞེས་གསོལ་བ་བཏབ་པས། དེ་བཞིན་གཤེགས་པ་རྣམས་ཀྱིས་ཨོཾ་བཛྲཱི་བྷ་ཝ་ཨ་བྷི་རིཉྩ་ཧཱུྃ་ཞེས་གསུང་ཞིང་བུམ་པའི་ཆུས་སྤྱི་བོ་ནས་དབང་བསྐུར། སྐུ་གང་། དྲི་མ་དག ཆུའི་ལྷག་མ་ཡར་ལུད་པ་ལས་རྣམ་པར་སྣང་མཛད་ཀྱིས་དབུར་བརྒྱན་པར་བསམ་མོ། །ཀུ་ཤའི་ཆུན་པོ་བརྒྱད་བསང་སྦྱངས། སྟོང་པའི་ངང་ལས་ཧཱུྃ་ལས་བྱུང་བའི་ཀུ་ཤ་སྔོ་ལྗང་རྩ་བ་དང་རྩེ་མོ་མ་ཉམས་པ། དྭངས་ཤིང་ཐོགས་པ་མེད་པ། ཐབ་དང་ཡོ་བྱད་རྣམས་ཀྱི་འབགས་པ་དང་མ་དག་པ་སེལ་བའི་ནུས་པ་དང་ལྡན་པར་བསམ་ཞིང་། ཨོཾ་ཀུ་ཤ་འདི་ནི་གཙང་ཞིང་དགེ །ས་ལས་སྐྱེས་པའི་སྙིང་པོ་མཆོག །དཀོན་མཆོག་གསུམ་གྱི་དག་བྱེད་དེ། །ཚངས་པ་ཡི་ཡང་དག་བྱེད་ཡིན། །དེས་བདག་ལ་གེགས་མེད་ཅིང་ཞི་བར་མཛོད་ཅིག་སྭཱ་ཧཱ། ཨོཾ་བཛྲ་སཏྭ་ཨ། ཞེས་བརྗོད་ཅིང་ཐབ་ཀྱི་མཐར་ཕྱོགས་མཚམས་བརྒྱད་དུ་གཡས་སྐོར་དུ་དགྲམ་མོ། །དེ་ནས་གཟར་བུ་གཉིས་བྱང་ཆུབ་མཆོག་གི་ཁུ་ཚུར་གྱིས་བཟུང་སྟེ། མེ་ལྷའི་ཞལ་ཅུང་ཟད་གདངས་པའི་ལྗགས་ཧཱུྃ་ལས་རྡོ་རྗེ་ཧཱུྃ་གིས་མཚན་པ་ལས་འོད་ཀྱི་སྦུ་གུ་བྱུང་བས། དགང་བླུགས་གཉིས་ཀྱི་ཁའི་རཾ་ལ་ཕོག་ནས་མར་ཁུ་གསོལ་བར་བསམ་ཞིང་། ཨོཾ་ཨགྣ་ཨེ་སྭཱ་ཧཱ་ཞེས་བརྗོད་ཅིང་མར་བླུགས་གཟར་བདུན་གྱིས་དགང་གཟར་བཀང་ལ་མཐར་དགང་བླུགས་གཉིས་ཁ་སྦྱར་ཏེ། ཨོཾ་ཨགྣ་ཡེ་ཨ་དཱི་བྱཱ་དཱི་བྱ་མ་ཧཱ་ཤྲཱི་ཡེ་ཧ་བྱ་ཀ་བྱ་བ་ཧ་ན་ཡ་སྭཱ་ཧཱ་ཞེས་པས་མེ་ལྷའི་ཞལ་དུ་ཕུལ་བར་བསམ། དེ་ལྟ་བུ་ལན་གསུམ་གྱིས་བྱོན་ཟན་ཕུལ་ལ། སོ་སོའི་ཕྱག་རྒྱ་དང་བཅས་ཏེ། ཨོཾ་ཨགྣ་ཡེ་ས་པ་རི་ཝཱ་ར་རེ་རེའི་སྔོན་དུ་འགྲོ་བའི་ཆུ་གཉིས་ཉེར་སྤྱོད་གྷཎྜེ་ར་ཎི་དང་བཅས་པས་མཆོད་ཅིང་། རྡོ་རྗེ་དྲིལ་བུ་དང་བཅས་ཏེ། འཇིག་རྟེན་དབང་ཕྱུག་ཚངས་དབང་མཆོག་གི་སྲས། །མེ་ལྷའི་རྒྱལ་པོ་མཆོག་ཏུ་དབང་བསྐུར་ཞིང་། །ཤེས་རབ་མེ་ཡིས་ཉོན་མོངས་ཐམས་ཅད་སྲེག །འཇིགས་བྱེད་མེ་ལྷ་ཉིད་ལ་རྣམ་པར་འདུད། །ཅེས་པས་བསྟོད། དེ་ནས་བསྲེག་རྫས་རྣམས་ལག་པ་གཡོན་པས་བཟུང་། གཡས་པའི་མཐེབ་སྲིན་གྱིས་སྟེང་ནས་ལེན་ཅིང་མཆོག་སྦྱིན་གྱི་ཕྱག་རྒྱས་དབུལ་བའི་ཚུལ་བྱ་སྟེ། དེའང་རྫས་སོ་སོའི་རང་སྔགས་ཨོཾ་བོ་དྷི་བྲྀཀྵཱ་ཡ་སྭཱ་ཧཱ། ཡམ་ཤིང་། ཨོཾ་ཨགྣ་ཡེ་སྭཱ་ཧཱ། མར། ཨོཾ་སརྦ་པཱ་པཾ་ད་ཧ་ན་བཛྲཱ་ཡ་སྭཱ་ཧཱ། ཏིལ་ལམ་ཡུངས་ཀར། ཨོཾ་སརྦ་སཾ་པ་དེ་སྭཱ་ཧཱ། ཞོ་དང་སྦྱར་བའི་ཟས་མཆོག ཨོཾ་བཛྲ་པུཥྚ་ཡེ་སྭཱ་ཧཱ། འབྲས། ཨོཾ་བཛྲ་བི་ཛཱ་ཡ་སྭཱ་ཧཱ། འབྲས་སོ་བ། ཨོཾ་མ་ཧཱ་བེ་གཱ་ཡ་སྭཱ་ཧཱ། ནས། ཨོཾ་མ་ཧཱ་བ་ལཱ་ཡ་སྭཱ་ཧཱ། སྲན་མ། ཨོཾ་བཛྲ་གྷསྨ་རཱ་ཡ་སྭཱ་ཧཱ། གྲོ། ཨོཾ་བཛྲ་ཨཱ་ཡུ་རེ་སྭཱ་ཧཱ། དཱུརྦ། ཨོཾ་ཨ་པྲ་ཏི་ཧ་ཏ་བཛྲཱ་ཡ་སྭཱ་ཧཱ། ཞེས་པས་ཀུ་ཤ་རྣམས་འབུལ་བའམ་ཡང་ན་སྔགས་དེ་རྣམས་ལན་གསུམ་སྔོན་དུ་འགྲོ་བའི་ཨོཾ་ཨགྣ་ཡེ་སྭཱ་ཧཱ། འབའ་ཞིག་གིས་ཕུལ། གང་ལྟར་ཡང་ཉེར་གཅིག་ལ་སོགས་པ་ཅི་འབྱོར་ཕུལ་བའི་མཐར། བདག་གིས་ཚེ་འཁོར་བ་ཐོག་མ་མེད་པ་ནས་བསགས་པའི་སྡིག་སྒྲིབ་དང་ཉེ་བར་འཚེ་བ་དུས་མ་ཡིན་པར་འཆི་བ། གསང་སྔགས་ཀྱི་ལྷག་ཆད་ལ་སོགས་པའི་ཉེས་པ་ཐམས་ཅད་ཤཱནྟིཾ་ཀུ་རུ་སྭཱ་ཧཱ། ཞེས་ལས་སྔགས་ཀྱི་སྤེལ་ཚིག་སྡེ་ཚན་རེ་རེའི་མཐར་བརྗོད་དོ། །དེ་ནས་ཆུ་གཉིས་སྔོན་འགྲོའི་མཆོད་པ་དང་འབྲུ་གསུམ་གྱིས་ནང་མཆོད་དང་བསྟོད་པ་སྔར་བཞིན་བྱས་ལ། མར་དགང་གཟར་གང་ཐབ་ཏུ་ཕུལ། ཨོཾ་བཛྲ་ཛྭ་ལ་རཾ་ཞེས་དང་མེ་ལྷ་འབར་བའི་རྣམ་པར་གྱུར་པར་བསམ་མོ། །གསུམ་པ་མཆོག་གི་མེ་ལྷ་མཆོད་པ་ནི། མེ་འབར་བའི་ཀློང་དུ་ཨེ་ལས་ཆོས་ཀྱི་འབྱུང་གནས་སོགས་ནས། སྒྲུབ་ཐབས་ངག་དབང་ཆོས་གྲགས་པས་མཛད་པ་སོགས་མང་དུ་སྣང་བ་ལས་རང་གང་མོས་པའི་ཡིག་ཆ་ལྟར་བསྐྱེད་ལ་ཡེ་ཤེས་པ་སྤྱན་དྲངས་ནས་བསྟིམ། དེའི་མཐའ་སྐོར་དུ་རྩ་བ་དང་བརྒྱུད་པར་བཅས་པའི་བླ་མ་རྣམས་དང་། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱིས་བསྐོར་བ་དང་བཅས་པར་དམིགས་ལ། དེ་ཐམས་ཅད་འཛུམ་ཞིང་ཞི་བ། འོད་ཟེར་དཀར་པོ་འཕྲོ་བ་དང་སྡུད་པའི་སྒོ་ནས་བདག་དང་སེམས་ཅན་ཐམས་ཅད་ཀྱི་སྡིག་སྒྲིབ་དང་བར་ཆད་ཐམས་ཅད་ཞི་བའི་ལས་མཛད་པར་བསམ་ཞིང་བརྗོད། གཙོ་བོ་དེ་རང་གི་རྩ་བའི་བླ་མ་དང་ཐ་དད་མེད་པར་དམིགས་ལ། གཟར་བུ་གཉིས་བླངས་ནས་ལྷ་རྣམས་ཀྱི་ཞལ་ཅུང་ཟད་གདངས་པའི་ལྗགས་ཧཱུྃ་ལས་རྡོ་རྗེ་སོགས་སྔར་བཞིན་བསམས་ལ། ཨོཾ་ཧྲཱིཿཔདྨནྟ་ཀྲིཏ་བཛྲ་ཀྲོ་དྷ་ཧ་ཡ་གྲཱི་ཝ་ཧུ་ལུ་ཧུ་ལུ་ཧཱུྃ་ཕཊ། ཅེས་པ་ལན་གསུམ་གྱི་མར་ལ་བསྔགས་ཏེ། ཨོཾ་ཨགྣ་ཡེ་སྭཱ་ཧཱ་ལན་བདུན་གྱིས་མར་ཁུ་ཕུལ་མཐར། ཨ་དཱི་བྱཱ་དི་བྱ་སོགས་དང་བདག་གི་ཚེ་འཁོར་བ་སོགས་སྤེལ་ཚིག་གོང་བཞིན་བརྗོད། གཟར་བུ་གཉིས་ཁ་སྦྱར་ལ་ལྷ་རྣམས་ཀྱི་ཞལ་དུ་དུས་གཅིག་ལ་དབུལ་བར་བསམ། དེ་ལྟ་བུ་ལན་གསུམ་གྱིས་བྱོན་ཟན་ཕུལ། དེ་ནས་མཆོད་པ་བྱིན་རླབས་ནི། བསང་སྦྱངས། སྟོང་པའི་ངང་ལས་ཨོཾ་ལས་བྱུང་བའི་རིན་པོ་ཆེ་ལས་གྲུབ་པའི་སྣོད་སོགས་གོང་ལྟར་ལས་རོལ་མོ་རྣམས་དྭངས་ཤིང་ཐོགས་པ་མེད་པ་ནམ་མཁའི་ཁམས་ཐམས་ཅད་གང་བར་གྱུར་པར་བསམས་ལ། ཨོཾ་བཛྲ་ཨརྒྷཾ་སོགས་ནས་ཤབྡ་ཨཱཿཧཱུྃ་གི་བར་གྱིས་བྱིན་གྱིས་བརླབས་ནས། སྤྲོ་ན། མཆོད་ཡོན་ཕལ་ཆེར་ལ་སོགས་པའི་ཚིགས་བཅད་ཇི་ལྟར་རིགས་པའི་མཐར་སོ་སོའི་ཕྱག་རྒྱ་དང་བཅས་ཏེ། ཨོཾ་ཧ་ཡ་གྲཱི་ཝ་ས་པ་རི་ཝཱ་ར་ཨརྒྷཾ་པྲ་ཏཱིཙྪ་སྭཱ་ཧཱ་ནས་སོ་སོའི་ཁ་བསྒྱུར་བ་དང་བཅས་པས་ཨོཾ་བཛྲ་ཤབྡ་ཨཱཿཧཱུྃ་གི་བར་དྷརྨ་ར་ཎི་རོལ་མོར་བཅས་དང་། གོས་ཟུང་བསང་སྦྱངས། སྲབ་འཇམ་ཡང་བ་ལྷ་ཡི་གོས། །མི་ཕྱེད་རྡོ་རྗེའི་སྐུ་ལ་གསོལ། །མི་ཕྱེད་དད་པས་བདག་འབུལ་ན། །བདག་ཀྱང་རྡོ་རྗེའི་སྐུ་ཐོབ་ཤོག །ཨོཾ་ཧ་ཡ་གྲཱི་ཝ་ས་པ་རི་ཝཱ་ར་ཨོཾ་བཛྲ་ཝསྟྲཱ་ཡ་ཨཱཿཧཱུྃ་ཞེས་པས་གོས་ཟུང་དང་། ནང་མཆོད་སྔར་བྱིན་རླབས་མ་བྱས་ན་འབྲུ་གསུམ་ལན་གསུམ་གྱིས་བྱིན་གྱིས་བརླབས་ལ། ནང་མཆོད་གཡོན་པའི་མཐེབ་སྲིན་གྱིས་འཐོར་བ་དང་བཅས་ཏེ། བཀའ་དྲི